ถ้าพูดถึงแดงเบเกอรี่ในตอนนี้คงไม่มีใครในเชียงใหม่ที่ไม่รู้จัก เพราะเป็นร้านที่พูดได้เลยว่าเหมาตลาดแสน็คบ็อกซ์และอาหารว่างตามงานกิจกรรมต่างๆในพื้นที่ตัวเชียงใหม่ไปได้เยอะทีเดียว วันนี้เรามาเยี่ยมหน้าร้านสาขาใหญ่ของแดงเบเกอรี่ที่ตั้งอยู่ติดกับวัดเมืองกายกันค่ะ

ร้านนี้เป็นร้านเบเกอรี่ขายทั้งปลีก - ส่ง สำหรับคนที่รับไปขายต่อและขาจรที่มาซื้อกลับไปทานเองที่บ้าน นอกจากนี้ยังรับออร์เดอร์เสน็คบ๊อกซ์ และอาหารว่างในจำนวนมากสำหรับแจกในงานอบรมต่างๆในราคาที่ไม่แพงและเลือกชนิดของขนมได้ตามงบประมาณของเราเอง โดยสามารถสั่งกับพนักงานได้ที่หน้าเคาท์เตอร์เลยค่ะ
ในร้านจะมีขนมหลากหลายชนิดให้เลือกซื้อในราคาไม่แพง โดยขนมในร้านจะหลากหลายมากมีทั้งเบเกอรี่ที่เป็นขนมปังต่างๆ เค้กชิฟฟอนเนื้อฟูนิ่ม บราวนี่ ทาร์ต คุกกี้ต่างๆ ขนมปังกรอบ เต้าฮวยมะพร้าวอ่อน เค้กต่างๆ ชีสเค้ก ขอกโกแลตฟัดจ์ มูสรสต่างๆ ไปจนถึงน้ำผลไม้ แล้วก็ขนมที่(ดูเหมือน)เอาขนมเด่นๆของร้านเบเกอรี่เจ้าอื่นมาลอกเลียนแบบ อย่างพายกรอบกับทาร์ตบลูเบอรี่แบบร้านฝ้าย เค้กครีมสดกับทาร์ตเม็ดมะม่วงแบบผึ้งน้อย ขนมปังรวมไส้แบบหนุยน้ายเบเกอรี่ ฯลฯ แต่ก็ทำออกมาได้อร่อย เน้นปริมาณและขายในราคาไม่แพงนะคะ ลูกค้าก็เลยเยอะมากๆ แต่ละคนหอบหิ้วกลับกันเต็มสองมือเลยทีเดียว 

ที่อร่อยแบบเด่นๆสำหรับเราคิดว่าเป็น ขนมปังสังขยา ตามที่หลายๆคนรีวิวค่ะ ถ้าซื้อกินร้อนๆ ขนมปังนิ่มๆสังขยาทะลักนี่อร่อยมาก แล้วก็เค้กเผือกที่ปาดเผือกกวนข้างหน้าหนาได้ใจ กับแยมโรลมะพร้าวอ่อนที่ตัวเค้กนิ่มกับไส้มะพร้าวหนึบรสชาติหวานพอดีๆ นอกนั้นอย่างอื่นเราว่าเฉยๆค่ะ หลังๆมานี้เราว่าหน้าตาของขนมจากร้านแดงดูไม่ค่อยน่าทานเท่าไหร่ค่ะ อาจจะเป็นเพราะขายจำนวนเยอะๆเวลาทำก็ใช้คนมากเลยไม่ค่อยได้ควบคุมคุณภาพเท่าไหร่ อย่างทาร์ตเม็ดมะม่วงนี่ก้นทาร์ตจะหนาขึ้นมาเกือบครึ่งเซนต์ได้(คือมาตรการประหยัดไส้รึเปล่าคะ) เค้กชิฟฟอนฝอยทองหน้าฝอยทองก็จะและๆหนืดๆติดแพคเกจ เหมือนกันกับเค้กส้มและเค้กเผือกที่ดูเยอะแต่เละเทะ เลยไม่ค่อยกล้าซื้อเป็นของฝากค่ะ ถ้าจำเป็นก็จะซื้อพวกคุกกี้ที่แพคเกจดีหน่อยแทน นอกจากคุณภาพสินค้าแล้ว ร้านก็ดูรกๆแบบไม่มีการจัดวางค่ะทุกอย่างดูกองๆกันไปหมด.. ไม่น่าซื้อแบบบอกไม่ถูก แถมพนักงานไม่น่ารักเลยค่ะ เราพยายามคิดเข้าข้างให้ว่าอาจจะเป็นเพราะลูกค้าเยอะพนักงานเลยเหนื่อย (รึเปล่า) แต่พูดกันตรงๆว่าถ้ายังเป็นแบบนี้ไปเรื่อยๆร้านแดงคงเป็นตัวเลือกท้ายๆสำหรับร้านเบเกอรี่ที่คิดจะไปอุดหนุนค่ะ